**Ψήφισμα του ΤΑΓΦ για τα μέτρα προστασίας στη Φιλοσοφική Σχολή**

Μετά από 5 εβδομάδες μαθημάτων με δια ζώσης διδασκαλία σε αμφιθέατρα και αίθουσες της Φιλοσοφικής Σχολής στη μέγιστη πληρότητα τους, φοιτητές/φοιτήτριες του ΤΑΓΦ αλλά και διδάσκοντες/ουσες εκφράζουν την έντονη ανησυχία τους για την μη τήρηση των μέτρων προστασίας και την έλλειψη συστηματικού και ενδελεχούς ελέγχου πιστοποιητικών στις εισόδους της Σχολής.

Πιο συγκεκριμένα, οι φοιτητές/τριες και διδάσκοντες/ουσες του ΤΑΓΦ έχουμε παρατηρήσει τα εξής:

Α) Ο έλεγχος των πιστοποιητικών στις εισόδους της Σχολής είναι πλημμελής. Σε σχετική ερώτηση διδασκόντων/ουσών του ΤΑΓΦ, κατά δήλωσή τους ΜΟΝΟ οι μισοί/ές φοιτητές/τριες την τελευταία εβδομάδα του Οκτωβρίου ελέγχθηκαν στις εισόδους της Φιλοσοφικής Σχολής. Ο δε έλεγχος έγινε με επίδειξη του πιστοποιητικού και σχεδόν ποτέ με ταυτοποίηση ενώ σε καμία περίπτωση δεν έγινε σάρωση του κωδικού QR για να αποδειχθεί η εγκυρότητα του πιστοποιητικού. Ο αριθμός των πλαστών πιστοποιητικών έχει παρατηρηθεί ότι είναι ιδιαίτερα αυξημένος (φτάνει και μέχρι και το 20%) σε περιπτώσεις συστηματικών ελέγχων από διδάσκοντες/ουσες.

(Β) Υπάρχει μεγάλος συνωστισμός φοιτητών/τριών μέσα στο κτήριο (διαδρόμους, κλπ. ) που σε μεγάλο ποσοστό δεν φορούν μάσκα ειδικά στα σκαλιά του 4ου ορόφου όπου συνωστίζονται δεκάδες φοιτητών/τριών. Φαίνεται ότι οι φοιτητές/τριες δεν συνειδητοποιούν ότι βρίσκονται σε εσωτερικό χώρο, ακόμα κι όταν είναι εκτός των διδακτικών αιθουσών, κάτι το οποίο καθιστά απαραίτητη τη συνεχή ενημέρωσή τους.

(Γ) Όσον αφορά τη χρήση των ανελκυστήρων, παρατηρούμε ότι οι ανελκυστήρες της Σχολής χρησιμοποιούνται στην μέγιστη πληρότητα τους, ακόμα και σε περιπτώσεις που αφορούν μετακίνηση στον αμέσως επόμενο όροφο.

(Δ) Επιπλέον ανησυχούμε ιδιαίτερα από το γεγονός ότι η επικείμενη πτώση της θερμοκρασίας θα καταστήσει ανέφικτη την διδασκαλία με ανοιχτά παράθυρα.

Αρκετά Πανεπιστήμια της χώρας (π.χ. ΑΠΘ, ΕΜΠ, Παν/μιο Πατρών, Παν/μιο Ιωαννίνων, Ελληνικό Μεσογειακό Παν/μιο) ανακοινώνουν σε δημόσιους ιστότοπους τον αριθμό των εβδομαδιαίων κρουσμάτων και δίνουν πληροφορίες που βοηθούν στην ιχνηλάτησή τους. Μέχρι στιγμής δεν έχει βγει σχετική ανακοίνωση από το ΕΚΠΑ ή από την Φιλοσοφική Σχολή, και, στο βαθμό που η ΦΣ φιλοξενεί 13 τμήματα και πλέον των 9.000 φοιτητών/τριών παρακολουθούν μαθήματα καθημερινά́, εκφράζονται εύλογες ανησυχίες δεδομένου ότι η επιθυμία όλων μας είναι η απρόσκοπτη και ασφαλής συνέχιση της δια ζώσης διδασκαλίας, που σηματοδοτεί την επιστροφή στην εκπαιδευτική, ερευνητική και ποιοτική πανεπιστημιακή διαδικασία και την απαραίτητη κοινωνικότητα που έχουν ανάγκη το σύνολο των φοιτητών/τριών μας αλλά και οι διδάσκοντες/ουσες στη ΦΣ.

Ζητούμε άμεση αυστηροποίηση των μέτρων προστασίας και την απαραίτητη ταυτοποίηση όλων των εισερχομένων προκειμένου να αποφευχθεί η πιθανή ανακοπή της δια ζώσης λειτουργίας της ΦΣ. Σε αυτήν την προσπάθεια όλοι/ες μας θα είμαστε έτοιμοι/ες να συνδράμουμε με όλες μας τις δυνάμεις.